b'\n_START_ARTICLE_\nMartin Schmitt\n_START_SECTION_\nUspehi\n_START_PARAGRAPH_\nSchmittov prvi vidnej\xc5\xa1i dose\xc5\xbeek je bila ekipna bronasta medalja na svetovnem prvenstvu v Trondheimu leta 1997. Na olimpijskih igrah v Naganu leto dni kasneje je bil prav tako z ekipo \xc5\xa1e srebrn. Nato pa se je v sezoni 1998/99 za\xc4\x8dela njegova dominanca v smu\xc4\x8darskih skokih, poleg tega pa je \xc5\xa1e postal svetovni prvak tako na veliki skakalnici kot tudi z nem\xc5\xa1ko ekipo v Ramsauu. Dose\xc5\xbeek je ponovil tudi v sezoni 1999/00, ko je obranil mesto zmagovalca svetovnega pokala. Sezono 2000/01 je kon\xc4\x8dal drugi, takoj za prihodnjim dominatorjem Adamom Ma\xc5\x82yszom. V teh sezonah sta skupaj z rojakom Svenom Hannawaldom krojila svetovni pokal. Za zaklju\xc4\x8dek tega obdobja pa je osvojil \xc5\xa1e zlati medalji (posami\xc4\x8dno in ekipno) na svetovnem prvenstvu v Lahtiju 2001 ter zlato olimpijsko medaljo v Salt Lake Cityu 2002. Skupaj je Schmitt osvojil 28 zmag, od tega 10 v sezoni 1998/99, 11 v 1999/00, 6 v 2000/01 in \xc5\xa1e eno v 2001/02.\n_START_SECTION_\nSkakalna kriza\n_START_PARAGRAPH_\nPo kon\xc4\x8dani sezoni 2001/02 se je Schmitt po\xc5\xa1kodoval, padal v vse globljo krizo, pogosto se tudi ni uvr\xc5\xa1\xc4\x8dal na tekme za svetovni pokal, grozil pa mu je tudi izpad iz nem\xc5\xa1ke A ekipe. Schmitt se je s svojimi rezultati \xc5\xbee dotaknil nebes, potem pa padel v pekel. Kljub mnogim treningom se nikoli ni pribli\xc5\xbeal najbolj\xc5\xa1im, nekajkrat je posegel med deseterico, kaj ve\xc4\x8d mu pa ni uspelo. Kljub temu je bil uvr\xc5\xa1\xc4\x8den v ekipo za ekipno tekmo na svetovnem prvenstvu v Oberstdorfu leta 2005._NEWLINE_Sezono 2006/07 je za\xc4\x8del dokaj vzpodbudno. Na tekmi v Lahtiju je osvojil 3. mesto, s tem pa je prekinil petletni post neuvr\xc5\xa1\xc4\x8danja na zmagovalni oder. V sezoni 2008/09 pa se je Schmitt vrnil v svetovni vrh in postal tudi svetovni podprvak na veliki skakalnici, za Andreasom K\xc3\xbcttlom, na svetovnem prvenstvu v Libercu. V tej sezoni je osvojil dve tretji mesti in \xc5\xa1e veliko uvrstitev med prvih 5 in 10 na tekmah svetovnega pokala. Skozi celotno sezono je nizal dobre rezultate in kazal konstantno formo in temu primerno je sezono tudi kon\xc4\x8dal med najbolj\xc5\xa1ih 10, natan\xc4\x8dneje na 6.mestu.'